Două evenimente electorale ale liberalilor au avut loc, sâmbătă, în comunele Vulturești și Dolhești. Președintele PNL Suceava, Gheorghe Flutur și deputatul Bogdan Gheorghiu au participat la lansarea candidaților la funcțiile de primari pentru cele două comune, profesorul Ioan Crăciun, respectiv Gabriel Boboc.
Departamentul de comunicare al PNL a informat, printr-un comunicat de presă, că în Vulturești, localnicii cu care a vorbit președintele Flutur i-au spus că sunt foarte optimiști că de data această va câștiga profesorul Ioan Crăciun, căruia acum 4 ani i-au lipsit doar câteva voturi pentru a deveni primar. „Vulturești este o comună cu foarte multe probleme, o comună care nu are apă și canal în nici unul din sate, e o comună care are nevoie de modernizare de străzi și de asfaltare. Cetățenii au făcut o comparație între cele două administrații liberale vecine, orașul Liteni, cu primarul Tomiță Onisii și comuna Hârtop, condusă de liberalul Cătălin Hrețcan. Ambele localități modernizate, cu foarte multe proiecte, unde iți este mai mare dragul să locuiești”, se arată în comunicat.
La Dolhești, din discuțiile cu oamenii a rezultat o nemulțumire a populației din cauza lipsei apei și a canalizării. „Ei au nevoie de drumuri asfaltate, pentru că au asfalt tip potecă, pe care nu încape nici o căruță. Au nevoie de dispensar medical la Dolheștii Mici și în Valea Bourii, au nevoie de medic de familie, pentru că vechiul medic a fost alungat din comună. Președintele Flutur a prezentat marele proiect de aducțiune de gaz metan care vine la Dolhasca, la Liteni și se extinde și la Dolhești. Le-a explicat perspectiva A7, care vine foarte aproape de comuna Dolhești și le-a cerut cetățenilor din Dolhești un vot pentru Gabriel Boboc. Cu el dăm drumul la proiectul <Dolhești la Autostradă>”, se mai arată în comunicatul transmis de PNL.